P r e d k l a d a c i a   s p r á v a

Materiál sa predkladá na rokovanie vlády ako iniciatívny. Predkladaný materiál má informatívny charakter, z tohto dôvodu nebol predložený na medzirezortné pripomienkové konanie.
Dňa 15.11.2008 sa uskutočnilo v Komárne stretnutie predsedov vlád SR a MR R. Fica a F. Gyurcsánya. V rámci stretnutia sa konalo hodinové rokovanie medzi štyrmi očami, krátke plenárne rokovanie a následná tlačová konferencia.
            Ministerský predseda MR F. Gyurcsány  sa po rokovaniach  so slovenským partnerom  ešte stretol s predstaviteľmi Strany maďarskej koalície.
Hlavným cieľom stretnutia bolo prediskutovať aktuálny stav slovensko – maďarských vzťahov a vyslať jasný pozitívny signál o obojstrannom záujme na ich ďalšom rozvoji.    
            Za jeden z najdôležitejších výstupov zo stretnutia možno považovať prijatie spoločného vyhlásenia. Vo vyhlásení obaja premiéri jednoznačne odsúdili všetky prejavy radikalizmu, extrémizmu a  xenofóbie, vyzdvihli úlohu národnostných menšín ako prirodzeného pojítka medzi oboma krajinami a vyjadrili záujem na ďalšom prehĺbení bilaterálnej spolupráce – bližšie viď príloha vyhlásenia. 
            Obaja premiéri ocenili bilaterálnu spoluprácu v rámci programu „Spoločná minulosť, spoločná budúcnosť v zrkadle spoločných projektov,“ ktorý schválili v júni minulého roku v Bratislave a prejavili záujem na jeho rozšírení o ďalšie konkrétne aktivity.